Alexander episcopus, servus servorum Dei: venerabili fratri Guidoni episcopo Autissiodorensi, salutem et apostolicam benedictionem. Justis petentium desideriis dignum est nos facilem prebere consensum, et vota que a rationis tramite non discordant effectu prosequente complere. Ex parte siquidem tua fuit propositum coram nobis, quod cum contingat interdum aliquos homines tuorum de corpore se a tuo dominio subtrahendo ad loca transferri alterius juridictionis subjecta, locorum ipsorum rectores et Domini prefatos homines non (eos te repetente) nolunt restituere nisi per duellum probes eos tuos homines extitisse, in tuum prejudicium non modicum et gravamen. Quare nobis humiliter supplicasti, ut cum ex hoc tam tu quam ecclesia tua grande sustineatis juris lesionem, providere super hoc indemnitati tue ac ipsius ecclesie paterna sollicitudine curaremus. Cum igitur monomachia sacris sit canonibus interdicta, nos tuis supplicationibus inclinati, ut contra predictos testibus, instrumentis et aliis probationibus legitimis uti libere valeas, autoritate presentium tibi indulgemus. Datum Viterbii, Idibus februariis, pontificatus nostri anno quarto.